Klein Ruan (1) sterf: ‘Ons is stukkend, maar God bring troos’Ruan (Foto: Verskaf) ŉ Egpaar van Heidelberg in Gauteng sê hul enigste troos ná die dood van hul eenjarige seuntjie is dat hy nou “sonder pyn en met hope liefde in die hemel speel”. Die eenjarige Ruan, wat al sy hele lewe lank in en uit die hospitaal is, is verlede maand ná ŉ lang siekbed oorlede. Maroela Media het vroeër berig oor Ruan en sy tweejarige boetie, Ruben, wat verlede jaar albei beenmurgoorplantings nodig gehad het. Ruben was vroeër onder meer 54 dae in die waakeenheid weens die sogenaamde “Pneumocystis jiroveci”-longontsteking, ŉ virus wat mense met ŉ baie swak immuunstelsel aanval. Ruan is gebore met gastroskise, ŉ toestand waar die baba se ingewande aan die buitekant van sy lyf ontwikkel. Katinka Roodt, die seuns se ma, sê hulle het toe wél beenmurgoorplantings ontvang, maar Ruan se gesondheid het na dié operasie selfs meer agteruitgegaan. “Ruben se liggaam het onmiddellik die skenkerbeenmurg aanvaar. Hy het heeltemal gesond geword en is soos ŉ nuwe seuntjie. Al vyf Ruan se moontlike skenkers het deur die mat geval en ek moes toe vir hom die beenmurg skenk. Sy liggaam het dit verwerp, en van daar af het dit sleg met hom begin gaan. Ons was die laaste paar maande meer in die hospitaal as by die huis,” verduidelik sy. Ná die oorplanting het Ruan die sogenaamde “Graft vs host”-siektetoestand ontwikkel wat gelei het tot erge diarree – ŉ toestand wat die eenjarige elke kort-kort weens dehidrasie in die hospitaal laat beland het. Roodt sê hoewel dokters aanvanklik bekommerd was, het Ruan weer gesonder geword. Sy sê hy het sowat ŉ maand voor sy afsterwe een aand net na middernag wakker geword en erg opgebring. Die egpaar het met hom na die hospitaal gejaag waar hy op ŉ drup gesit is omdat hy reeds gedehidreer was. Hy is die volgende oggend rondom 11:00 in die waakeenheid opgeneem. “Die dokters was bekommerd; hy het vinnig begin asemhaal en die toontjies aan sy regtervoet het swart geword. Die dokters het gesê hy het twee bakteries opgedoen. Ek het die dokter gevra: Wat moet ek nou doen? Toe sê sy ek kan net bid.” Klein Ruan se liggaam het later in septiese skok gegaan omdat die gifstowwe wat teen die bakteries baklei het, in sy liggaam vrygestel is. Die kaartjie wat die begrafnisonderneming vir die diens gemaak het (Foto: Verskaf) “Selfs toe alles op sy donkerste gelyk het, het God weer ingetree. Gebed het byna alles reggemaak. Dit het gelyk of hy gesonder word, hy het weer kleur in sy vel gekry en sy niere het weer begin funksioneer. Ons was so dankbaar.” Kort ná Ruan weer gesonder geword het, het hy nóg ŉ bakterie en ŉ fungus opgedoen. Roodt sê sy hele liggaam het begin swel en dokters was weer eens nie positief nie. Maar toe word klein Ruan wéér gesonder. “Die dokters se monde het oopgehang, hulle kon dit nie glo nie. Maar wonder bo wonder het die Here weer ingetree, en Ruan het weer begin lyk asof hy op die herstelpad is,” sê sy. In dieselfde tyd het dokters egter ŉ MRI-skandering gedoen wat getoon het dat Ruan erge bloeding op die brein het. Volgens die dokters was die eenjarige in ŉ vegetatiewe toestand. “Die dokters het gesê hy sal nooit weer die normale goed kan doen soos loop of sit of sy fopspeen suig nie. Maar hy het tóg reageer, hy was tog teenwoordig wanneer ek met hom gepraat het. Op 27 Mei het ons egter net geweet: Daar was niks wat ons kon doen nie; dit was tyd soos die Here dit bepaal het. My man was in 2010 langs sy ma se eie sterfbed en hy het die tekens geken toe Ruan vlak begin asemhaal het. Maar ons weet hy was nie in pyn nie: daar was geen hoë pols of bloeddruk nie. Hy het net doodeenvoudig sy laaste asem uitgeblaas. Roodt sê hoewel haar hart stukkend is, vind sy vertroosting in die wete dat Ruan by God is. “In sy jaar en 10 maande op hierdie aarde het hy mense reg oor die wêreld aangeraak. Mense het gesê hulle het God gevind, of hulle praat nou meer met die Here as voorheen. God het ŉ plan met sy lewetjie gehad. En ons sal hom onthou soos hy altyd was; ŉ liefdevolle seuntjie wat gaande was oor eet, wat ongelooflik diep in ons harte gekruip het en altyd daar sal bly.” Die gesin wil spesiale vermelding maak van The Mosaic Funeral Group wat Ruan se diens en verassing einde verlede week gratis aan die familie verskaf het.